Arhiepiscopul Casian al Dunării de Jos a sfințit duminică biserica din localitatea gălățeană Crăiești. Lăcașul de cult i-a primit drept ocrotitori pe Sfântul Pantelimon și toți sfinții doctori fără de arginți. Persoanele care au participat la slujbă au avut posibilitatea de a fi consultate de medici voluntari.
La slujba de sfințire au participat ctitorii, autorităţile locale, cadre medicale şi profesori de la Facultatea de Medicină şi Farmacie din Galaţi, precum şi numeroşi credincioşi din parohie şi din satele învecinate.
Sfânta Liturghie a fost oficiată pe altarul exterior special amenajat în apropierea lăcașului de cult. Enoriașii s-au putut închina în sfântul altar al bisericii nou sfințite.
IPS Casian a explicat sensurile duhovniceşti ale sfinţirii bisericii, a enumerat învățăturile desprinse din Evanghelia Duminicii a 34-a după Rusalii și a subliniat importanţa pocăinţei în viaţa creştină.
Preotul paroh Ştefan Pintilie a primit rangul de iconom stavrofor, iar cei care au contribuit la zidirea bisericii au primit diplome de ctitori.
În contextul "Anului omagial al pastoraţiei şi îngrijirii bolnavilor", cadrele medicale prezente, de la Mănăstirea Tudor Vladimirescu şi din Parohia Brătuleşti, au oferit consultaţii gratuite mai multor bolnavi şi vârstnici la dispensarul din sat.
Serviciile medicale acordate au constat în măsurarea tensiunii arteriale, investigaţii de tip EKG, controlul glicemiei şi efectuarea consultului medical general pentru depistarea bolilor cronice.
Cu sprijinul unui lanţ de farmacii, persoanele consultate şi descoperite cu diverse afecţiuni în cadrul acestei campanii umanitare, au primit medicamente gratuite, în baza prescripţiilor medicale oferite de medicii prezenţi.
Foto credit: Facebook / Arhiepiscopia Dunării de Jos